CELEX: 32012R0090
Language: mt
Date: 2012-02-02 00:00:00
Title: Regolament ta’ Implimentazzjoni tal-Kummissjoni (UE) Nru 90/2012 tat- 2 ta’ Frar 2012 li jemenda r-Regolament (KE) Nru 736/2006 dwar metodi ta’ ħidma tal-Aġenzija Ewropea għas-Sigurtà fl-Avjazzjoni għat-twettiq ta’ spezzjonijiet ta’ standardizzazzjoni

3.2.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 31/1
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 90/2012
   tat-2 ta’ Frar 2012
   li jemenda r-Regolament (KE) Nru 736/2006 dwar metodi ta’ ħidma tal-Aġenzija Ewropea għas-Sigurtà fl-Avjazzjoni għat-twettiq ta’ spezzjonijiet ta’ standardizzazzjoni
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 216/2008 tal-Parlament Ewropew u tal-Kunsill tal-20 ta’ Frar 2008 dwar regoli komuni fil-kamp tal-avjazzjoni ċivili u li jistabbilixxi Aġenzija Ewropea tas-Sikurezza tal-Avjazzjoni u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE (1), u b’mod partikolari l-Artikolu 24(5) tiegħu,
   Billi:
   
               (1)
            
            
               Ir-Regolament tal-Kummissjoni (KE) Nru 736/2006 (2) jistabbilixxi l-metodi ta’ ħidma tal-Aġenzija Ewropea tas-Sikurezza tal-Avjazzjoni (minn hawn ’il quddiem “l-Aġenzija”) biex twettaq spezzjonijiet ta’ standardizzazzjoni, skont l-Artikolu 24(5) tar-Regolament (KE) Nru 216/2008. Ir-Regolament (KE) Nru 736/2006 ġie adottat fi żmien fejn il-kamp tal-applikazzjoni tar-Regolament (KE) Nru 1592/2002 tal-Parlament u tal-Kunsill (3) kien limitat għall-ajrunavigabilità inizjali u kontinwa.
            
         
               (2)
            
            
               Minn dak iż-żmien lil hawn, ir-Regolament (KE) Nru 216/2008 ġie mibdul bir-Regolament (KE) Nru 1592/2002 u estenda l-kamp ta’ applikazzjoni tiegħu darbtejn, l-ewwel darba biex jinkludi b’mod partikolari l-ekwipaġġ tat-titjira, u l-operazzjonijiet tal-ajru, u t-tieni darba biex jinkludi l-ġestjoni tat-traffiku tal-ajru u s-servizzi tan-navigazzjonijiet bl-ajru (ATM/ANS) kif ukoll is-sikurezza tal-ajruport. Il-Kummissjoni adottat diversi regoli ta’ implimentazzjoni li jikkorrispondu ma’ dawk l-oqsma l-ġodda ta’ kompetenza.
            
         
               (3)
            
            
               Ir-Regolament tal-Kummissjoni (KE) Nru 1702/2003 (4) diġà stabbilixxa regoli ta’ implimentazzjoni għaċ-ċertifikazzjoni tal-ajrunavigabilità u tal-ambjent tal-inġenju tal-ajru u prodotti, partijiet u tagħmir relatati, kif ukoll iċ-ċertifikazzjoni tal-organizzazzjonijiet tad-disinn u l-produzzjoni u jinkludi r-rekwiżiti tekniċi kif ukoll il-proċeduri amministrattivi sabiex jiżgura l-implimentazzjoni sodisfaċenti mill-awtoritajiet kompetenti tal-Istati Membri.
            
         
               (4)
            
            
               Ir-Regolament tal-Kummissjoni (KE) Nru 2042/2003 (5) jistabbilixxi regoli ta’ implimentazzjoni għall-ajrunavigabilità kontinwa tal-inġenju tal-ajru u l-prodotti, partijiet u tagħmir ajrunawtiċi, u dwar l-approvazzjoni tal-organizzazzjonijiet u l-persunal involuti f’dawn il-ħidmiet u jinkludi r-rekwiżiti tekniċi kif ukoll il-proċeduri amministrattivi sabiex jiżgura l-implimentazzjoni sodisfaċenti mill-awtoritajiet kompetenti tal-Istati Membri.
            
         
               (5)
            
            
               Ir-Regolament tal-Kummissjoni (UE) Nru 805/2011 (6) jistabbilixxi regoli dettaljati għal-liċenzji tal-kontrolluri tat-traffiku tal-ajru u ċerti ċertifikati u jinkludi rekwiżiti tekniċi kif ukoll proċeduri amministrattivi sabiex jiżgura l-implimentazzjoni sodisfaċenti mill-awtoritajiet kompetenti tal-Istati Membri.
            
         
               (6)
            
            
               Ir-Regolament ta’ Implimentazzjoni tal-Kummissjoni (UE) Nru 1178/2011 (7) jistabbilixxi rekwiżiti tekniċi u proċeduri amministrattivi marbutin mal-ekwipaġġ tat-titjira tal-avjazzjoni ċivili sabiex jiżgura l-implimentazzjoni sodisfaċenti mill-awtoritajiet kompetenti tal-Istati Membri.
            
         
               (7)
            
            
               Ir-Regolament ta’ Implimentazzjoni tal-Kummissjoni (UE) Nru 1034/2011 (8) jistabbilixxi proċeduri amministrattivi għas-sorveljanza tas-sikurezza tal-ġestjoni tat-traffiku tal-ajru u s-servizzi ta’ navigazzjoni bl-ajru sabiex jiżgura l-implimentazzjoni sodisfaċenti mill-awtoritajiet kompetenti tal-Istati Membri tar-rekwiżiti komuni għall-provvista ta’ servizzi ta’ navigazzjoni bl-ajru stipulati fir-Regolament ta’ Implimentazzjoni tal-Kummissjoni (UE) Nru 1035/2011 (9).
            
         
               (8)
            
            
               Ir-Regolament tal-Kunsill (KEE) Nru 3922/91 (10), emendat bir-Regolament tal-Kummissjoni (KE) Nru 859/2008 (11), stabbilixxa rekwiżiti tekniċi komuni applikabbli għat-trasportazzjoni kummerċjali minn ajruplan u proċeduri amministrattivi sabiex jiżgura l-implimentazzjoni sodisfaċenti mill-awtoritajiet kompetenti tal-Istati Membri, li jibqgħu applikabbli sakemm jibqgħu japplikaw ir-regoli ta’ implimentazzjoni fil-qasam tal-operazzjonijiet tal-ajru.
            
         
               (9)
            
            
               Id-Direttiva 2004/36/KE tal-Parlament Ewropew u tal-Kunsill (12) dwar is-sigurta ta' ajruplani ta' pajjiżi terzi li jużaw ajruporti tal-Komunità, emendata bid-Direttiva tal-Kummissjoni 2008/49/KE (13) stabbilixxiet proċeduri għat-twettiq ta’ spezzjonijiet tar-rampa ta’ tali inġenji (SAFA) minn Stati Membri, li jibqgħu applikabbli sakemm jibqgħu japplikaw ir-regoli ta’ implimentazzjoni fil-qasam tal-ispezzjonijiet tar-rampa.
            
         
               (10)
            
            
               Sabiex ikun hemm monitoraġġ tal-applikazzjoni ta’ dawn ir-regoli ta’ implimentazzjoni mill-awtoritajiet kompetenti tal-Istati Membri, jeħtieġ li tiġi estiża l-applikazzjoni tal-metodi ta' ħidma eżistenti tal-Aġenzija biex jitwettqu spezzjonijiet ta’ standardizzazzjoni fl-oqsma l-ġodda tal-liċenzjar tal-ekwipaġġ, l-operazzjonijiet tal-ajru, il-liċenzja tal-kontrolluri tat-traffiku tal-ajru u l-provvista ta’ ATM/ANS mingħajr dewmien.
            
         
               (11)
            
            
               Għaldaqstant, ir-Regolament (KE) Nru 736/2006 għandu jiġi emendat skont dan.
            
         
               (12)
            
            
               Il-miżuri previsti f’dan ir-Regolament huma skont l-opinjoni tal-Kumitat stabbilit skont l-Artikolu 65 tar-Regolament (KE) Nru 216/2008.
            
         ADOTTAT DAN IR-REGOLAMENT:
   Artikolu 1
   Fl-Artikolu 3 tar-Regolament (KE) Nru 736/2006, il-paragrafu 1 huwa sostitwit b'dan li ġej:
   
      “1.   Għall-finijiet li tiġi vvalutata l-konformità mar-rekwiżiti tar-Regolament (KE) Nru 216/2008 u r-regoli ta’ implimentazzjoni tiegħu fl-oqsma tal-ajrunavigabilità inizjali u kontinwa, l-operazzjonijiet tal-ajru, l-ispezzjonijiet tar-rampa, l-ekwipaġġ tat-titjira, il-kontrolluri tat-traffiku tal-ajru kif ukoll il-ġestjoni tat-traffiku tal-ajru u s-servizzi tan-navigazzjoni bl-ajru, l-Aġenzija għandha twettaq spezzjonijiet tal-awtoritajiet kompetenti tal-Istati Membri, u għandha tistabbilixxi rapport fuqhom.”
   
   Artikolu 2
   L-Aġenzija għandha temenda l-proċeduri ta’ ħidma tagħha biex tikkonforma ma’ dan ir-Regolament sa mhux aktar tard minn xahar wara d-dħul fis-seħħ tiegħu.
   Artikolu 3
   Dan ir-Regolament għandu jidħol fis-seħħ fl-ewwel jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-2 ta’ Frar 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 79, 19.3.2008, p. 1.
   
      (2)  ĠU L 129, 17.5.2006, p. 10.
   
      (3)  ĠU L 240, 7.9.2002, p. 1.
   
      (4)  ĠU L 243, 27.9.2003, p. 6.
   
      (5)  ĠU L 315, 28.11.2003, p. 1.
   
      (6)  ĠU L 206, 11.8.2011, p. 21.
   
      (7)  ĠU L 311, 25.11.2011, p. 1.
   
      (8)  ĠU L 271, 18.10.2011, p. 15.
   
      (9)  ĠU L 271, 18.10.2011, p. 23.
   
      (10)  ĠU L 373, 31.12.1991, p. 4.
   
      (11)  ĠU L 254, 20.9.2008, p. 1.
   
      (12)  ĠU L 143, 30.4.2004, p. 76.
   
      (13)  ĠU L 109, 19.4.2008, p. 17.